Title: พระราชกฤษฎีกาเครื่องแบบข้าราชการกรุงเทพมหานครและระเบียบการแต่ง พ.ศ. 2516

พระราชกฤษฎีกา

พระราชกฤษฎีกา
เครื่องแบบข้าราชการกรุงเทพมหานครและระเบียบการแต่ง
พ.ศ.๒๕๑๖

ภูมิพลอดุลยเดช ป.ร.
ให้ไว้ ณ วันที่ ๒๐ พฤศจิกายน พ.ศ.๒๕๑๖
เป็นปีที่ ๒๘ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้า ฯ ให้ประกาศว่า

โดยที่เป็นการสมควรกำหนดเครื่องแบบข้าราชการกรุงเทพมหานครและระเบียบการแต่งขึ้นไว้

อาศัยอำนาจตามความในมาตรา ๑๖
แห่งธรรมนูญการปกครองราชอาณาจักร พุทธศักราช ๒๕๑๕ และมาตรา ๖
แห่งพระราชบัญญัติระเบียบข้าราชการกรุงเทพมหานคร พ.ศ.๒๕๑๖ จึงทรงพระกรุณาโปรดเกล้า
ฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาเครื่องแบบข้าราชการกรุงเทพมหานครและระเบียบการแต่ง พ.ศ. ๒๕๑๖

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  เครื่องแบบข้าราชการกรุงเทพมหานคร
และระเบียบการแต่งให้เป็นไปตามกฎหมายว่าด้วยเครื่องแบบข้าราชการฝ่ายพลเรือน
เว้นแต่เครื่องหมายสังกัด ให้ประกอบด้วย
(๑) รูปตราราชสีห์ ทำด้วยโลหะโปร่ง
สีทอง ไม่มีขอบสูง ๒ เซนติเมตร ติดที่คอเสื้อตอนหน้าทั้งสองข้าง
(๒) เข็มอักษรย่อ กทม ทำด้วยโลหะสีทอง เป็นรูปกลม เส้นผ่าศูนย์กลาง ๒.๕ เซนติเมตร
ติดที่อกเสื้อเบื้องขวา
ข้าราชการกรุงเทพมหานครนอกประจำการ
ให้ใช้เครื่องแบบเหมือนข้าราชการกรุงเทพมหานครประจำการ เว้นแต่เครื่องหมายสังกัด
ให้ติดรูปตราราชสีห์ไว้ที่อกเสื้อเบื้องขวาเหนือเข็มอักษรย่อ
ส่วนการที่จะแต่งเมื่อใด
และโดยเงื่อนไขอย่างใด ให้เป็นไปตามข้อบังคับว่าด้วยการแต่งเครื่องแบบข้าราชการนอกประจำการ
ออกตามความในกฎหมายว่าด้วยเครื่องแบบข้าราชการฝ่ายพลเรือนโดยอนุโลม

มาตรา ๔  ให้กรุงเทพมหานครจัดทำเข็มอักษรย่อตามพระราชกฤษฎีกานี้ขึ้นไว้เป็นตัวอย่าง

มาตรา ๕  ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
สัญญา ธรรมศักดิ์
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากพระราชบัญญัติระเบียบข้าราชการกรุงเทพมหานคร พ.ศ.๒๕๑๖
บัญญัติให้กำหนดเครื่องแบบของข้าราชการกรุงเทพมหานครและระเบียบการแต่งโดยพระราชกฤษฎีกา
 จึงจำเป็นต้องตราพระราชกฤษฎีกานี้ขึ้น

[๑] ราชกิจจานุเบกษา
เล่ม ๙๐/ตอนที่ ๑๕๗/หน้า ๕๘๐/๔ ธันวาคม ๒๕๑๖